Löydät muistipoliklinikan 9.6. alkaen keskussairaalan tilaelementistä

Armilassa sijainnut muistipoliklinikka muuttaa Etelä-Karjalan keskussairaalan edustan tilaelementtiin ja avaa ovensa maanantaina 9.6.2025. Muistipoliklinikka jakaa tilaelementin 1. kerroksen yhdessä kiirevastaanoton kanssa.

Muistipoliklinikalle pääsee useammasta tilaelementin sisäänkäynnistä. Jos saavut keskussairaalaan pysäköintitalon kautta, pääset siirtymään näppärimmin tilaelementtiin sisäkautta yhdyskäytävää pitkin. Tilaelementtiin johtava yhdyskäytävä lähtee silmäpoliklinikan odotusaulan läheltä. Tilaelementti on sairaalan T-siipi.

Muistipoliklinikalle on myös keskussairaalalle tulosuunnasta oma ulkosisäänkäynti. Ulkosisäänkäynnin edustalla on kaksi autopaikkaa saattoliikennettä varten. Muistipoliklinikalla asioivien pysäköinti on pysäköintitalossa.

Tilaelementti kuvattuna keskussairaalalle tulosuunnasta. Kuvassa näkyy muistipoliklinikan oma sisäänkäynti. Rakennukseen pääsee useista sisäänkäynneistä.

Toimintayksikön esihenkilö Annukka Dahlman ohjeistaa saapuvia ilmoittautumaan suoraan hoitajalle:
– Toistaiseksi muistipoliklinikalla ei ole käytössä ilmoittautumisautomaattia, mutta se otetaan käyttöön myöhemmin syksyllä.

Tilaelementissä muistipoliklinikka saa käyttöönsä varta vasten yksikön tarpeisiin suunnitellut tilat.
– Uudet tilat ovat toimivat ja mahdollistavat yksilöllisen, rauhallisen kohtaamisen jokaiselle asiakkaalle, ja tilat vastaavat tämän päivän muistityön tarpeita, kertoo Annukka Dahlman.

Pohjapiirros tilaelementin 1. kerroksesta.

Muistipoliklinikan käytössä olevia tiloja.

Muistipoliklinikan odotusaula.

Kaikki tilaelementin neliöt otetaan käyttöön kesäkuun aikana

Ensimmäisinä tilaelementin tiloihin muuttavat kiirevastaanotto ja muistipoliklinikka. Myöhemmin kesäkuussa tilaelementin 2. kerrokseen muuttaa psykogeriatrinen-geriatrinen kuntoutusosasto, ja loppukuusta 3. kerrokseen siirtyy vammaispalvelujen tutkimus- ja kuntoutusyksikkö Tutka.

Muistipoliklinikka - mitä siellä tehdään?

Muistipoliklinikan toiminta tukee muistisairaiden kotona selviytymistä ja elämänlaatua. Tavoitteena on, että potilas pääsee mahdollisimman helposti vastaanotolle, saa diagnoosin ja kokonaisvaltaisen hoitosuunnitelman.

Parkkitilaa pysäköintitalossa

Lyhyt- ja pitkäaikaista pysäköintiä varten löytyy runsaasti paikoitustilaa pysäköintitalosta, jonka osoite on Kahilanniementie 4, 53130 Lappeenranta. Ensisijainen ajotie pysäköintitaloon on Kahilanniementien puolelta. Pysäköintitalon 6. kerroksesta johtaa katettu kulkuyhteys sairaalaan. K-siiven päivystykseen pääsee pysäköintitalon 4. kerroksesta. Pysäköintitalossa on hissi. Kaikki paikat pysäköintitalossa ja sen piha-alueilla ovat maksullisia.
Lue lisää pysäköintitalosta tästä.

Lisätietoja:

Raija Hiltunen-Hahtola, toimintayksikön esihenkilö 1.1.2026 alkaen, puh. 040 485 4208, raija.hiltunen-hahtola@ekhva.fi

Annukka Dahlman, toimintayksikön esihenkilö 31.12.2025 asti, puh. 040 651 1215, aino-maija.dahlman@ekhva.fi

Anne Turppo, palvelupäällikkö, kuntoutuskeskus, puh. 044 791 5639, anne.turppo@ekhva.fi

Lue lisää Armilan väistötiloihin muutoista:

Armilan palvelut muuttavat uusiin osoitteisiin kesän aikana - Etelä-Karjalan hyvinvointialue

Apuvälinekeskus muuttaa Armilasta Kauppakeskus Family Centeriin kesäkuun alussa - Etelä-Karjalan hyvinvointialue

Kiirevastaanotto muuttaa keskussairaalan 8. kerroksesta tilaelementtiin - Etelä-Karjalan hyvinvointialue

Tiedotteen muutokset:

Lisätty 4.6.2025 klo 13.15 pohjakuva tilaelementin 1. kerroksesta ja lisätty kuvatekstejä kuviin.